Мікалай Мікалаевіч Януш

Мікалай Януш (нар. , ) — беларускі футбаліст, нападнік. Двойчы станавіўся найлепшым бамбардзірам чэмпіянату Беларусі (2014, 2015).

У цяперашні час працуе галоўным трэнерам салігорскага «Партызана».

 Клубная кар’ера 
Выхаванец мікашэвіцкага футбола, доўгі час гуляў за «Граніт», пасля вылету мікашэвіцкага клуба з Вышэйшай лігі перайшоў у брэсцкае «Дынама». У першым туры чэмпіянату 2011 атрымаў траўму, з-за якой прапусціў амаль увесь сезон.

 «Шахцёр» 
У снежні 2011 года падпісаў кантракт з салігорскім «Шахцёрам». Спачатку выхадзіў на замену, але потым замацаваўся ў стартавым складзе на пазіцыі цэнтральнага нападніка. У чэрвені 2012 года атрымаў траўму, вярнуўся ў верасні і неўзабаве зноў стаў з’яўляцца ў стартавым складзе.

У сезоне 2013, пасля зыходу з каманды Дзмітрыя Камароўскага, яшчэ больш замацаваўся на пазіцыі адзінага форварда. У снежні 2013 года падоўжыў кантракт з гарнякамі. Выдатна правёў сезон 2014, калі з 15 галамі стаў найлепшым бамбардзірам Вышэйшай лігі. Акрамя таго, 14 верасня 2014 года за 5 хвілін аформіў хет-трык у браму мінскага «Дынама», пасля чаго нават атрымаў выклік у нацыянальную зборную Беларусі, хоць на полі так і не з’явіўся.

У снежні 2014 года чарговы раз падоўжыў кантракт з салігорцамі. У сезоне 2015 заставаўся асноўным нападнікам «Шахцёра». Чэмпіянат пачаў дублем у браму «Слуцка», пазней адзначыўся покерам у браму «Славіі» (10 жніўня) і хет-трыкам у браму «Нафтана» (31 кастрычніка). У выніку зноў стаў найлепшым бамбардзірам чэмпіянату з 15 галамі. У лістападзе 2015 года вырашыў застацца ў Салігорску і на наступны сезон.

У сезоне 2016 забіў 12 галоў у чэмпіянаце Беларусі, заняўшы трэцяе месца ў спісе бамбардзіраў пасля прадстаўнікоў барысаўскага БАТЭ Міхаіла Гардзейчука і Віталя Радзівонава. З ліпеня па верасень 2016 года амаль не гуляў з-за траўм. У снежні 2016 года падпісаў новае пагадненне з салігорцамі. У першай палове сезона 2017, гуляючы ў якасці нападніка, нярэдка выхадзіў на замену, пазней стаў выкарыстоўвацца на пазіцыі атакуючага паўабаронцы і замацаваўся ў стартавым складзе. У кастрычніку 2017 года стала вядома, што Януш падоўжыў кантракт з салігорскім клубам.

 «Нёман» 
У пачатку 2018 года стала вядома, што галоўны трэнер «Шахцёра» Марак Зуб не разлічвае на Януша ў новым сезоне, і той не паляцеў з камандай на збор у Турцыю. У лютым 2018 года на правах арэнды далучыўся да гродзенскага «Нёмана». У складзе гродзенцаў стаў іграком стартавага складу, выступаў у якасці атакуючага паўабаронцы. У снежні 2018 года вярнуўся ў Салігорск.

 Вяртанне ў «Шахцёр» 
Да сезона 2019 рыхтаваўся з «Шахцёрам» і ў выніку пачаў сезон у яго складзе. Спачатку разглядаўся як ігрок ратацыі і звычайна выхадзіў на замену, аднак неўзабаве дзякуючы добрай выніковасці стаў часам з’яўляцца і ў стартавым складзе. У выніку з 11 галамі стаў найлепшым бамбардзірам «Шахцёра» ў чэмпіянаце. У снежні 2019 года па заканчэнні кантракта пакінуў салігорскі клуб.

 «Іслач» 
У студзені 2020 года падпісаў кантракт з «Іслаччу». Стаў асноўным іграком каманды, з 9 галамі стаў адным з найлепшым бамбардзіраў клуба ў сезоне.

У студзені 2021 года пакінуў «Іслач» і неўзабаве абвясціў пра завяршэнне кар’еры.

 Міжнародная кар’ера 
У верасні 2014 года быў упершыню выкліканы ў нацыянальную зборную Беларусі, але тады так і не з’явіўся на полі. Дэбютаваў у зборнай 30 сакавіка 2015 года, выйшаўшы ў стартавым складзе ў таварыскім матчы супраць Габона.

 Трэнерская кар’ера 
У красавіку 2021 года стала вядома, што Мікалай Януш далучыўся да салігорскага «Партызана» з Другой лігі ў якасці гуляючага трэнера. Пазней было вызначана, што ён не будзе выхадзіць на поле, а засяродзіцца на трэнерскай працы.

У ліпені 2022 года быў заяўлены за «Партызан» у якасці іграка, 23 ліпеня выйшаў на замену ў канцы матча супраць слуцкага «Спартака» (7:1).

 Грамадскае жыццё 
Мікалай Януш першым з беларускіх футбалістаў стаў выкарыстоўваць беларускую мову ў публічных выступах, а таксама сацыяльных сетках. У ліпені 2016 года разам з беларускім каментатарам Уладзімірам Навіцкім у жывым эфіры каментаваў гульню Лігі Еўропы «Шахцёр» (Салігорск) — «Рунавік» (Фарэры). Гэта першы выпадак, калі дзейны футбаліст працаваў на матчы па-беларуску.

 Дасягненні 

 Як футбаліст 
   Срэбраны прызёр чэмпіянату Беларусі (2): 2012, 2013, 2016
   Бронзавы прызёр чэмпіянату Беларусі (4): 2014, 2015, 2017, 2019
  Уладальнік Кубка Беларусі (2): 2014, 2019
  Найлепшы бамбардзір чэмпіянату Беларусі (2): 2014 (15 галоў), 2015 (15 галоў)
  Найлепшы нападнік чэмпіянату Беларусі: 2015
  У спісе 22 найлепшых ігракоў чэмпіянату Беларусі (3): 2014, 2015, 2016

 Як трэнер 
  Пераможца Другой лігі чэмпіянату Беларусі: 2023

 Статыстыка выступленняў 
СезонДывізіёнКлубКраінаМатчыГалы 2002  Д2  Граніт    23  0 2003  Д2  Граніт    27  1 2004  Д2  Граніт    29  4 2005  Д2  Граніт    29  10 2006  Д2  Мікашэвічы    25  7 2007  Д2  Граніт-Мікашэвічы    25  12 2008  Д1  Граніт-Мікашэвічы    19  7 2009  Д1  Граніт    26  5 2010  Д1  Дынама    28  10 2011  Д1  Дынама    7  0 2012  Д1  Шахцёр    22  8 2013  Д1  Шахцёр    28  6 2014  Д1  Шахцёр    28  15 2015  Д1  Шахцёр    25  15 2016  Д1  Шахцёр    24  12 2017  Д1  Шахцёр    26  5 2018  Д1  Нёман    28  4 2019  Д1  Шахцёр    26  11 2020  Д1  Іслач    20  9 2022  Д3  Партызан    6  2

 Крыніцы 

 Спасылкі 


Катэгорыя:Футбалісты Беларусі
Катэгорыя:Ігракі зборнай Беларусі па футболе
Катэгорыя:Ігракі ФК Граніт Мікашэвічы
Катэгорыя:Ігракі ФК Дынама Брэст
Катэгорыя:Ігракі ФК Шахцёр Салігорск
Катэгорыя:Ігракі ФК Нёман Гродна
Катэгорыя:Ігракі ФК Іслач
Катэгорыя:Ігракі ФК Партызан Салігорск
Катэгорыя:Футбольныя трэнеры Беларусі
Катэгорыя:Трэнеры ФК Партызан Салігорск